Joachim B. Olsen (LA), 2013-04-25:
Så kom regeringens ventede indgreb i folkeskolekonflikten, og det var virkelig ventet.
Nærmest før forhandlingerne mellem KL og Danmarks Lærerforening brød sammen, diskuterede eksperter, kommentatorer og politikere ivrigt, hvornår der mon ville blive grebet ind fra regeringens side.
Ja, parterne selv diskuterede det faktisk også højlydt.
Det er måske det tydeligste tegn på, at vores højt besungne danske model er ved at bryde sammen.
Vi har to parter, lærerne og deres arbejdsgivere, kommunerne, som har siddet og forhandlet uden at kunne blive enige.
Altså, jeg får lyst til at spørge: Har vi overenskomster i det her land, eller har vi ikke overenskomster?
Hvordan kan man i fremtidige konflikter tage processen seriøst, når alle ved, at regeringen til hver en tid kan komme flyvende ind på scenen og hive aftalepapiret ud af hænderne på de stridende parter?
Liberal Alliance har helt fra begyndelsen sagt, at lærerne og KL selv må finde en løsning på deres konflikt.
Den danske model er langtfra perfekt, og denne konflikt har været frustrerende for alle parter.
Arbejdsmarkedspolitik er jo altså ikke for sjov.
Og ja, familierne har bestemt ikke haft det let her i april.
Jeg har selv en datter, der går i skole, og det har kun været med hiv og sving og uvurderlig bedsteforældrehjælp, at det har kunnet hænge sammen.
Men som sagt: Den danske model har selvfølgelig sin pris.
Velfungerende løsninger kommer ikke af sig selv.
Derfor er vi i Liberal Alliance meget kede af, at regeringen nu griber ind.
Det burde statsministeren have holdt sig for god til.
Men sådan er det så.
Vi er nødt til at skubbe vores ærgrelse over indgrebet til side og forholde os pragmatisk til den nuværende situation.
Regeringen vil altså bryde princippet om, at arbejdsmarkedets parter selv forhandler deres overenskomst hjem, og regeringen beder os i oppositionen om at stemme for deres forslag.
Lad os nu være ærlige, den nye overenskomsttekst, som regeringen med dette lovforslag har lagt frem, er en spareøvelse.
Man sparer nogle penge, som man så vil bruge for at indføre en tvungen heldagsskole.
Eller for at sige det på en anden måde: Regeringen bryder med et meget vigtigt princip for det danske samfunds indretning, nemlig princippet om, at arbejdsmarkedets parter selv forhandler sig frem til de gældende overenskomster, for at bruge de penge, man får ud af det, til at bryde endnu et vigtigt princip for det danske samfunds indretning, nemlig princippet om det lokale selvstyre.
Det er princippet om, at beslutninger skal tages så tæt på de mennesker, det handler om, som muligt; princippet om, at forskellige kommuner, forskellige skoler og forskellige elever har forskellige behov; princippet om, at den enkelte familie selv skal stå for børnenes opdragelse; princippet om, at børn i Danmark har nogle timer efter skole hver dag, hvor de selv kan bestemme, hvad de har lyst til at lave.
Vi vil ikke være med til at indføre en tvungen heldagsskole.
Vi vil ikke være med til at finde nogle penge, som regeringen så vil bruge til at ødelægge folkeskolen med.
Hvis vi skal stemme ja, må regeringen droppe sine planer og sætte folkeskolen fri.
Der er intet fagligt belæg for heldagsskolen og ingen undersøgelser, der viser, at det virker, tværtimod.
Heldagsskolen er et rent ideologisk projekt, som ikke vil gøre børnene dygtigere.
Til gengæld vil heldagsskolen berøve børnene deres fritid.
Da jeg gik i skole, gik jeg til atletik, når jeg fik fri.
Jeg begyndte, da jeg var 10 år.
Jeg trænede seriøst, fordi jeg kunne lide det, og fordi jeg gerne ville være den bedste.
Det blev jeg.
Jeg ved godt, at regeringen vil have idræt og musik i heldagsskolen, men det bliver jo folkeskoleidræt og folkeskolemusik.
Hvad nu hvis blokfløjte og triangel ikke er nok?
Hvad hvis man gerne vil spille cello eller klaver?
Hvad hvis man gerne vil læse nogle bøger, som man selv er interesseret i, og ikke kun dem, læreren har bestemt sig for?
Hvad hvis man gerne vil ride eller sejle?
Hvad hvis man gerne vil dyrke atletik?
Og hvad hvis forældrene gerne vil være sammen med deres børn om eftermiddagen, snakke med dem, hygge sig med dem og præge dem?
Nej, Liberal Alliance vil ikke lægge stemmer til et forslag, som bryder med et vigtigt princip for det danske samfunds indretning, for så at bruge de penge, som kommer ud af det, til at bryde med et andet vigtigt princip for det danske samfunds indretning.